Казёл
(гульня)
*Васіль Вітка*

Чулі, дзеці, навіну?

Пайшоў казёл на вайну.

Слухай, барадаты,

Вяртайся дахаты.

— Не хачу дахаты,

Я пайду ў салдаты.

На вайну

Пайду,

Разганю…

Бяду.

А далёка да вайны?

— Трое сутак і два дні

I яшчэ паўдня…

Хто ваюе?

— Радня.

Ой,

Як доўга мне ісці,

Барадой

Трасці.

Дабрысці б да відна,

А то скончыцца вайна,

Спыніцца да вечара…

Дык скажы хоць толкам

Хто з кім б'ецца?

— Браты.

— Твае, родныя?

— Стрыечныя[[1]](#footnote-1).

— То чые ж яны?

— Авечыя.

Ой, казлішча, ой, хітрэц,

Дык бяжы на паплавец[[2]](#footnote-2)!

Гэта ж нашы бараны,

Век таўкуцца яны.

Разгані,

Разбарані,

Бо заб'юцца

Бараны.

1. *Стрыечны* — які знаходзіцца ў сваяцтве па дзеду ці бабцы з дзецьмі іх сыноў або дочак; дваюрадны. [↑](#footnote-ref-1)
2. *Поплаў* — луг у пойме ракі. [↑](#footnote-ref-2)